**Συνάντηση του Προέδρου Βουλής των Ελλήνων**

**με τον Πρόεδρο της Κυπριακής Δημοκρατίας**

**Δήλωση του Προέδρου της Βουλής κ. Κωνσταντίνου Τασούλα**

**13-3-23**

«Εξοχότατε κύριε Χριστοδουλίδη, Πρόεδρε της Κυπριακής Δημοκρατίας,

Είναι ιδιαίτερη τιμή και ακόμη μεγαλύτερη χαρά να σας υποδέχομαι σήμερα στο Μέγαρο της Εθνικής Αντιπροσωπείας της Ελλάδος, στη Βουλή των Ελλήνων.

Σας υποδέχομαι βεβαίως, οφείλω να το πω, υπό την καταθλιπτική σκιά της αβάσταχτης τραγωδίας των Τεμπών εις την οποίαν επλήγη ο ελληνισμός, τελικά. Έχετε και εσείς φοιτητές, θύματα αυτής της ανείπωτης τραγωδίας και οφείλουμε όλοι να διευκρινίσουμε, αλλά κυρίως να σαρώσουμε τα αίτια αυτής της απίστευτης τραγωδίας και να επιτρέψουμε στη χώρα, στον λαό, που σήμερα είναι συγκλονισμένος, να προχωρήσει μπροστά αφήνοντας πίσω παρόμοιες τραγωδίες που και ψυχολογικά αλλά και πρακτικά μας καθηλώνουν.

Σας υποδέχομαι κύριε Πρόεδρε, όπως είπα, με τιμή και χαρά γιατί συμβολίζετε ένα ελπιδοφόρο νέο ξεκίνημα για το πολύπαθο εθνικό ζήτημα της Κύπρου που παραμένει το κορυφαίο ζήτημα και της ελληνικής εξωτερικής πολιτικής. Και ακούγοντας τις πρώτες σας σκέψεις, ακούγοντας τους πρώτους σας προσανατολισμούς, είμαι βέβαιος ότι ο ρεαλισμός, η εμπειρία, η καλή εμπειρία που είχατε, η σχέση σας με την εξωτερική πολιτική η βαθιά, η αποτελεσματική θα είναι ένας πολύ καλός σύμμαχος σε αυτήν την δύσκολη ανηφόρα η οποία σας περιμένει, προκλητική και δύσκολη.

Αλλά είμαι βέβαιος, με τους άξιους συνεργάτες σας και με την συμπαράσταση του κυπριακού λαού, ο οποίος πρόσφατα, τον Φεβρουάριο, σας την εκδήλωσε με τρόπο αποφασιστικό, θα οδηγηθούμε εις το ποθούμενο. Θα οδηγηθούμε δηλαδή σε μία λύση η οποία να συνάδει με τα ψηφίσματα του Συμβουλίου Ασφαλείας, να συνάδει με το ευρωπαϊκό κεκτημένο, να συνάδει με την επανένωση και τώρα σκέφτομαι, κύριε Πρόεδρε, ότι κάποτε το σύνθημα, γιατί θα πάτε σε λίγο στο Πολεμικό Μουσείο, το σύνθημα ήταν Ένωση, τώρα είναι Έπανένωση. Πάλι η ίδια λέξη, με άλλη μορφή, με άλλο περιεχόμενο, μας δονεί.

Σας καλωσορίζω λοιπόν στη Βουλή των Ελλήνων, η οποία αγκαλιάζει διαχρονικά το εθνικό θέμα και σας εύχομαι σε αυτήν την προσπάθεια, με την συνεργασία της Ελλάδος που πάντα υπήρξε εμβληματική και πάντα υπήρξε υποδειγματική, να οδηγηθεί επιτέλους το κυπριακό ζήτημα σε ένα αίσιο, σε ένα πολιτισμένο τέλος, σε μία αίσια πολιτισμένη έκβαση, όπως ο κυπριακός λαός πρωτίστως αλλά και όλος ο ελληνισμός το ποθεί.

Είμαι βέβαιος ότι η θητεία η δικιά σας θα έχει όλα αυτά τα αισιόδοξα μηνύματα και -γιατί όχι- και επιτέλους την αισιόδοξη έκβαση που όλοι περιμένουμε.»